সম্পর্ক প্রায় এক দশকের। কিন্তু সব সময়েই বন্ধুদের সঙ্গে দেখা গিয়েছে ব্যাডমিন্টনের এই তারকা যুগলকে। ফলে কেউই কখনও জানতে পারেনি তাঁদের সম্পর্কে।
সর্বভারতীয় এক সংবাদমাধ্যমের প্রতিবেদন অনুযায়ী, চলতি বছরের ডিসেম্বর মাসেই চার হাত এক হবে সাইনা নেহওয়াল ও পারুপল্লি কাশ্যপের। জানা গিয়েছে, ১৬ ডিসেম্বর শুধুমাত্র নিকট আত্মীয়-বন্ধুদের মাঝেই আনুষ্ঠানিক ভাবে বিয়ে করবেন সাইনা-কাশ্যপ। এবং ২১ তারিখ করা হবে গ্র্যান্ড রিসেপশন। 
২০০৫ সালে, পুলেল্লা গোপীচাঁদের কাছে ট্রেনিং নেওয়ার সময় আলাপ হয় সাইনা ও কাশ্যপের।  দু’জনেরই কেরিয়ার ছিল উজ্জ্বল। একদিকে সাইনা অলিম্পিক্সে দেশের নাম উজ্জ্বল করেন। অন্য দিকে, ব্যাডমিন্টনের বিশ্ব র‌্যাঙ্কিঙে কাশ্যপ ছিলেন ষষ্ঠ স্থানে।

পারুপল্লি কাশ্যপের জন্মদিনে সাইনা ও গুরু সাই দত্ত। ছবি: সাইনা নেহওয়ালের ইনস্টাগ্রাম হ্যান্ডেল
২০১২ সালের লন্ডন অলিম্পিক্স চলাকালীন প্রথমবার তাঁদের সম্পর্ক নজরে আসে সকলের। চলতি বছরের শুরুতে এক সাক্ষাৎকারে সাইনা স্বীকার করেন, কেরিয়ারে তাঁর উত্থানের পিছনে অনেকটাই হাত রয়েছে কাশ্যপের। এবং তার পর থেকে কাশ্যপের সঙ্গে নিজের বেশ কিছু ছবিও তিনি পোস্ট করেন সোশ্যাল মিডায়ায়। 
প্রসঙ্গত, সাইনা ও কাশ্যপের বিয়ে হলে, খেলার দুনিয়ায় তাঁদের নাম জায়গা  করে নেবে দীপিকা পল্লিককাল-দিনেশ কার্তিক, ইশান্ত শর্মা-প্রতিমা সিংহ, গীতা ফোগট-পবন কুমার ও সাক্ষী মালিক-সত্যার্থ কাদিয়ানের মতো তারকা জুটির সঙ্গে।